Guvernatorul Băncii Naţionale a României, Mugur Isărescu, a fost avizat cu unanimitate de voturi pentru un nou mandat la şefia BNR de către Comisiile pentru Buget din Camera Deputaţilor şi Senat, relatează Agerpres.

De asemenea, au fost votaţi cu unanimitate de voturi şi membri propuşi pentru Consiliul de Administraţie al BNR, respectiv Florin Georgescu, Leonardo Badea, Eugen Nicolăescu, Balint Csaba, Gheorghe Gherghina, Cristian Popa, Dan Radu Ruşanu şi Virgiliu Jorj Stoenescu.

În total au fost înscrişi 13 candidaţi pentru Consiliul de Administraţie al BNR, respectiv Mugur Isărescu, Florin Georgescu, Leonardo Badea, Ionuţ Dumitru, Eugen Nicolăescu, Balint Csaba, Marin Dinu, Gheorghe Gherghina, Ion Horia Neamţu, Cristian Popa, Dan Radu Ruşanu, Aura Gabriela Socol şi Virgiliu Jorj Stoenescu.

În cazul lui Ionuţ Dumitru şi al lui Ion Horia Neamţu majoritatea parlamentarilor s-au abţinut, iar Aura Gabriela Socol şi Marin Dinu nu s-au prezentat la audieri.

Mugur Isărescu a fost candidat pentru funcţia de Guvernator al BNR, Florin Georgescu pentru funcţiile de vicepreşedinte al Consiliului de Administraţie şi prin-viceguvernator al BNR, Leonardo Badea, Ionuţ Dumitru şi Eugen Nicolăescu au candidat şi pentru funcţia de viceguvernator al BNR.

Guvernatorul BNR a făcut şi o prezentare a programului noii echipe care va conduce Banca Naţională a României în perioada următoare.

Camera Deputaţilor şi Senatul se vor reuni pe 3 iulie în sesiune extraordinară pentru numirea membrilor Consiliului de Administraţie al BNR, la Consiliul Fiscal, dar şi pentru desemnarea preşedintelui Consiliului Naţional al Audiovizualului.

Sursă: Agerpres